Elena Chalupová

Doc. MUDr. Elena Chalupová, CSc., rod. Faflová (* 28. august 1924, Ružomberok† 23. november 1993, Martin) bola slovenská lekárka pneumologička a ftizeologička a vysokoškolská pedagogička. Ešte ako stredoškolská študentka sa zapojila do protifašistického odboja. Patrila k erudovaným lekárskym osobnostiam v oblasti pneumológie a ftizeológie.

 Život 
Narodila sa v rodine Oľgy Faflovej, rod. Antolovej (* 1896† 1985) a úradníka Ferdinanda Faflu (* 1889† 1940), pričom mala tri sestry a brata, stavebného odborníka Ing. Otakara Faflu (* 1932).

Po vychodení ľudovej školy (19301935) a gymnázia v rodnom Ružomberku (19351943), kde sa zapojila do študentskej protifašistickej odbojovej skupiny, za čo bola v roku 1943 zatknutá, súdená a väznená v Ružomberku a v Prešove. Po prepustení ju úrady vylúčili zo všetkých stredných škôl na Slovensku, preto zmaturovala až po skončení vojny v roku 1945 a následne absolvovala štúdium všeobecného lekárstva na Lekárskej fakulte Slovenskej univerzity v Bratislave (19451951).

V rokoch 19511956 pôsobila ako sekundárka v Liečebnom ústave tuberkulózy a pľúcnych chorôb vo Vyšných Hágoch. V roku 1956 nakrátko pracovala v tuberkulóznom sanatóriu umiestnenom v kaštieli Predná Hora v Muránskej Hute, následne v rokoch 19561962 pôsobila vo Vojenskom liečebnom ústave pre tuberkulózu a respiračné choroby v Novej Polianke.

V rokoch 19621980 pôsobila ako odborná asistentka na Lekárskej fakulte Univerzity Komenského v Martine (LF UK), pričom v roku 1975 obhájila kandidátsku dizertačnú prácu a získala titul kandidátky vied (CSc.) a v roku 1980 sa habilitovala na docentku (doc.) s habilitačnou prácou Perfúzna scintigrafia pľúc v diagnostike bronchiálneho karcinómu, pričom na fakulte takto pôsobila do svojho odchodu do dôchodku v roku 1990. Vo svojej pedagogickej činnosti prednášala internú propedeutiku, pneumológiu a ftizeológiu, pričom bola členkou komisie štátnych rigoróznych skúšok, prijímacej komisie ašpirantov a bola školiteľkou externých ašpirantov v odbore vnútorné lekárstvo. Paralelne bola od roku 1975 pracovníčkou Fakultnej nemocnice s poliklinikou v Martine, kde v rokoch 19871990 pôsobila ako prednostka kliniky tuberkulózy a pľúcnych chorôb.

Vo svojej klinickej praxi sa spočiatku zaoberala najmä diagnostikou a liečbou tuberkulóznych pacientov, neskôr pacientov s nešpecifikovanými pľúcnymi chorobami. Vo vedeckovýskumnej činnosti sa venovala výskumu bronchopulmonálnych ochorení scintigrafickými metódami pri chronickej bronchitíde a karcinóme pľúc. Spoluautorsky sa podieľala na vyše 40 vedeckých štúdiách a príspevkoch, ktoré boli publikované vo vedeckých časopisoch Bratislavských lekárskych listoch, Lekársky obzor či Studia pneumologica et phtiseologica Cechoslovaca.

 Osobný život 
Zosobášila sa s MUDr. Miloslavom Chalupom, CSc. (* 1926† 1986), pričom ich manželstvo bolo bezdetné.

 Poznámky 

 Referencie 

 Ďalšia literatúra 







Kategória:Osobnosti z Ružomberka
Kategória:Slovenskí lekári
Kategória:Slovenskí ftizeológovia
Kategória:Slovenskí vysokoškolskí pedagógovia
Kategória:Absolventi Lekárskej fakulty Univerzity Komenského v Bratislave
Kategória:Vyučujúci na Lekárskej fakulte Univerzity Komenského v Bratislave